Штырнадцять пункты Вилсона

Штырнадцять пункты Вилсона были засады, на котрых ся мала будовати Европа по Первой свѣтовой войнѣ. Президент США Вудро Вилсон их представив Конгресу 8. януара 1918. Тоты засады были покладены в основу Версайского мирного договора и остали в истории познаты под назвов Штырнадцять пункты Вилсона. У своем говору Вилсон жадав слободну морску плавбу, явность меджидержавных договорох, право народох на самоопредѣлѣня. Вельо з тых пунктох дотыкали ся конкретных держав. 10. пункт жадав повну слободу самоопредѣлѣня и автономного розвою народох Австро-Мадярщины, едным из котрых были Русины.

Предистория
Прямым доводом выголошѣня 14 пунктох поважують то, же Ленин, организатор переворота в России выголосив на другый день по переворотѣ, 8. новембра 1917 едносторонный выход России з войны и вызвав вшиткы стороны догварити ся о мирѣ без анексий и контрибуций, декларовав право народох на самоопредѣлѣня и другы пункты, барз подобны до тых, што пак выголосив Вилсон.Кудлай О. Б. Понеже декларативный план Ленина про западны моцности быв невгодный, мусѣли пристати на план Вилсона, хоть и там вельо пунктох мали своих противникох. Але план Вилсона обсяговав веце конкретности, вельо пунктох дотыкали ся повоенного устроеня конкретных держав.

Над планом Вилсона трудила ся група з около 150 експертох, ведена полковником Едвардом Гаузом (Edward M House). Были спрацованы около 2000 окремых рапортох и документох и понад 1200 мап. Вшитка робота была держана в тайности.Our Documents: President Woodrow Wilson's 14 Points (1918).

 14 пункты 
 Отворены мирны договоры, не мають быти жадны тайны договоры, дипломация мать быти щира и явна.
 Слободна морска плавба за границями териториалных вод и в часѣ мира, и в часѣ войны, окрем припадох кедь инше буде заряджено шпециалныма меджинародныма догодами.
 Одстранѣня всякых економичных препон и ровность в торговли меджи народами, котры хочуть мир и сворно го утримують.
 Адекватны зарукы ограничѣня зброеня на найнизшу мѣру, застачуючу властну безпечность. 
 Слободне, честне и зовсѣм нестранне упорядкованя колониалных спорох на основѣ того, же интересы народох мають ровну вагу зо справедливыма интересами той влады, чии права мають быти дефинованы. 
 Повный одсун войск з територии России и упорядкованя вшиткых ей вопросох, котре заручить найлѣпше и найслободнѣйше сотрудництво народох свѣта в том, обы Россия достала можность нерушено выбрати свой властный политичный вывой и свою державну политику, и котре ей забезпечить добродячне приятя в сполоченствѣ слободных народох з таков державнов организациев, яку собѣ сама выбере; и не лем добре приятя, але вшелияку помоч, яку може потребовати и сама буде просити; а найблизшы мѣсяцѣ выпробують добру волю сполоченства народох што до розумѣня ей потреб и способности наперек своим властным интересам выказати мудру и нехоснолюбиву симпатию.
 Белгия, як цѣлый свѣт дасть за правду, мать быти выслободжена и обновлена, без всякых проб ограничити ей суверениту, котра ей належить в принципѣ, як каждому вольному народу. Нич инше не годно обновити довѣру меджи народами ку законам, котры они самы установили, жебы регуловати свои одношѣня. Без того оздоровного акта вшитка штруктура и платность меджинародного права буде навсе порушена.
 Вшиткы французскы територии мають быти ослободжены и заяты части обновлены; шкоды, учинены Франции Пруссиев в Елзас-Лотарингии в року 1871, котры принесли непокой в свѣт майже на повстороча, мають быти направлены, жебы обновити безпечность в интересах вшиткых.
 Выправлѣня границь Италии мать быти переведено подля ясно спозначных етничных медж.
 Народам Австро-Мадярщины, котрых хочеме захранити и забезпечити меджи народами свѣта, мать быти даный найслободнѣйшый простор про автономный розвой. (CS) Preclík, Vratislav. Masaryk a legie (Masaryk and legions), váz. kniha book, 219 pages, first issue vydalo nakladatelství Paris Karviná, Žižkova 2379 (734 01 Karviná-Mizerov, Czech Republic) ve spolupráci s Masarykovým demokratickým hnutím (in association with the Masaryk Democratic Movement, Prague), 2019, ; pages 82-103, 106 - 107, 111-112, 124–125, 128, 129, 132, 140–148, 184–215. 
 Румыния, Сербия и Чорна Гора мають быти выслободжены, их окупованы територии обновлены; Сербия мать достати слободный и беспечный приступ ку морю; взаемны одношѣня окремых балканскых штатох мають быти по приятельскы догоднуты подля исторично сформованых медж прислушности и народностьох; мають быти доеднаны меджинародны зарукы политичной и економичной независимости и териториалной цѣлости окремых балканскых штатох. 
 Про турецку часть Османской империи мать быти заручена бизовна суверенита; а про иншы народности, котры суть теперь под турецкым панованьом безсомнѣвна безпечность пережитя и абсолутнѣ нерушена можность автономного вывоя; Дарданелы мають быти стало отворены про слободну плавбу и торговлю всѣм народам под меджинародныма заруками. 
 Мать быти зряджена польска держава, котра бы пояла територии, обываны  безспорнѣ польсков народностьов, котрой мать быти зарученый слободный и безпечный приступ ку морю, и чию политичну и економичну независимость и териториалну цѣлость мать заручити меджинародный пакт. 
 Шпециалным пактом мать быти сформованый Сполок Народох, жебы подати взаемны и ровны зарукы политичной независимости и териториалной цѣлости як великым, так и малым штатам.

Реализация
Коли Споенцѣ зобрали ся в Версаю, жебы сформуловати догоду о закончѣню войны з Германиев и Австро-Мадярщинов, векшина з 14 пунктох была вынехана лидерами Франции и Великой Британии. Президент Вилсон быв шокованый, же суть найвеце заинтересованы вернути собѣ войновы шкоды через контрибуции з Германии. Германия скоро увидѣла, же Вилсонов план сопротив ней не буде реализованый. Але за цѣну компромиса по иншых пунктах кулминачный пункт Вилсона — сформованя Сполку Народох — став ся частьов Версайского договора. Тота организация достала назву Лига Народох. Хоть Вилсон не шкодуючи силы пробовав перемочи одпор опозиции, Версайскый договор не быв приятый Сенатом, а так и США не стали ся членом Лигы Народох.  Вилсон тогды предвидѣв, же без америцкой участи не дале як о едну генерацию буде нова свѣтова война.

В часѣ конференции в Версаю неудача подломила его здоровя. В року 1919 Вудро Вилсон достав Нобелову награду за мир, уже наполы парализованый и наполы ослѣплый.

Жерела и одказы
 Текст приговора Вилсона 
 Our Documents: President Woodrow Wilson's 14 Points (1918) 
 Кудлай О. Б. Декрет про мир 1917 //Енциклопедія історії України : у 10 т. / редкол.: В. А. Смолій (голова) та ін. ; Інститут історії України НАН України. — К. : Наук. думка, 2004. — Т. 2 : Г — Д. — С. 319. — . 

 Референции 

Катеґорія:Перва свѣтова война
Катеґорія:Історія Европы
Катеґорія:История Сіверной Америкы